Transporto ministerijos įsakymo Nr. 269/2007 priedas

Taisyklės, pagal kurias Bendrijos oro vežėjai skiriami teikti oro susisiekimo paslaugas laikantis Rumunijos ir ES nepriklausančių valstybių sudarytų oro susisiekimo susitarimų nuostatų

1 straipsnis

1. Šiomis taisyklėmis nustatomos sąlygos, kurių laikantis Bendrijos oro vežėjai gali būti skiriami teikti oro susisiekimo paslaugas maršrutais, kuriems taikomi Rumunijos ir ES nepriklausančių valstybių sudaryti oro susisiekimo susitarimai ir kuriems netaikomas Tarybos reglamentas (EEB) Nr. 2408/92 dėl Bendrijos oro vežėjų patekimo į Bendrijos vidaus oro maršrutus, toliau — Tarybos reglamentas (EEB) Nr. 2408/92.

2. Šiose taisyklėse:

— „Bendrijos oro vežėjas“ reiškia kiekvieną Rumunijoje pagal Bendrijos teisę įsisteigusį oro vežėją, turintį licenciją oro susisiekimui vykdyti, išduotą pagal Tarybos reglamentą (EEB) Nr. 2407/92 dėl oro vežėjų patekimo į Bendrijos vidaus reguliaraus oro susisiekimo paslaugų maršrutus ir keleivių vietų skaičiaus pasidalijimo tarp oro vežėjų teikiant reguliaraus oro susisiekimo paslaugas tarp valstybių narių;

— „Maršrutas, kuriame ribojamos skrydžių laisvės“ reiškia maršrutą, kuriam netaikomas Tarybos reglamentas (EEB) Nr. 2408/92 ir kuriame skrydžių laisvės ribojamos Rumunijos ir ES nepriklausančių valstybių sudarytais oro susisiekimo susitarimais.

2 straipsnis

1. Informacija apie skrydžių laisves ir jų suteikimą maršrutuose tarp Rumunijos ir Europos Sąjungai nepriklausančių valstybių, su kuriomis Rumunija yra sudariusi oro susisiekimo susitarimus, yra skelbiama Transporto ministerijos tinklavietėje www.mt.ro.

2. Kalendorinis planuojamų derybų dėl dvišalių oro susisiekimo susitarimų planas skelbiamas Transporto ministerijos tinklavietėje.

3. Kiekvienas Bendrijos oro vežėjas, suinteresuotas teikti oro susisiekimo paslaugas maršrutais tarp Rumunijos ir Europos Sąjungai nepriklausančių valstybių, su kuriomis Rumunija nėra sudariusi oro susisiekimo susitarimų, gali Transporto ministerijai pranešti savo ketinimus ir galimus reikalavimus. Į Transporto ministerijos gautą informaciją atsižvelgiama, jei su tokia valstybe tariamasi dėl oro susisiekimo susitarimo sudarymo.

3 straipsnis

1. Kiekvienas Bendrijos oro vežėjas, suinteresuotas teikti oro susisiekimo paslaugas maršrutais, kuriems taikomi Rumunijos ir ES nepriklausančių valstybių sudaryti oro susisiekimo susitarimai ir kuriems netaikomas Tarybos reglamentas (EEB) Nr. 2408/92, pateikia Transporto ministerijos Generalinei civilinės aviacijos direkcijai (GCAD) rašytinį prašymą suteikti atitinkamą paskyrimą.

2. Jei prašymas pateikiamas dėl maršruto, kuriame skrydžių laisvės ribojamos (įskaitant keleivių vietų ir skrydžių skaičiaus ribojimą arba oro vežėjų, kuriems leista teikti paslaugas tuo maršrutu, skaičiaus ribojimą), Transporto Ministerijos tinklavietėje paskelbiama informacija apie prašymą ir pranešimas kitiems Bendrijos oro vežėjams per penkiolika dienų nuo pranešimo paskelbimo teikti prašymus dėl skyrimo teikti oro susisiekimo paslaugas tuo maršrutu.

3. Visi pagal šio straipsnio 2 dalyje numatytą pranešimą gauti prašymai skelbiami Transporto ministerijos tinklavietėje.

4. Po šio straipsnio 2 dalyje nurodyto termino gauti prašymai nesvarstomi, o prašymų teikėjus atitinkamai informuoja GCAD.

5. Šio straipsnio 1 ir 3 dalyje numatyti prašymai rašomi rumunų kalba, į juos įtraukiama ši informacija:

a) oro vežėjo licencijos oro susisiekimui vykdyti kopija;

b) planuojamų teikti oro paslaugų aprašymas (maršrutai, skrydžių tvarkaraštis, orlaivių tipai ir jų registracijos numeriai, ir t. t.);

c) numatyta data, nuo kurios pradedamos teikti oro susisiekimo paslaugos;

d) galimi rinkos susitarimai su kitais oro vežėjais;

e) jungiamieji skrydžiai, jei yra;

f) keleivių galimybės naudotis siūlomomis paslaugomis ir jiems teikiama pagalba (bilietų pardavimo tinklas, internetu teikiamos paslaugos, ir t. t.);

g) maršruto kainodaros politika;

h) pagrindiniai faktai ir garantijos, kuriomis remiantis galima įvertinti besikreipiančio oro vežėjo techninį ir finansinį pajėgumą teikti planuojamas oro susisiekimo paslaugas bent artimiausius dvejus darbo metus (maršrutui numatytas verslo planas, kuriame yra bent tokia informacija: orlaivio, kurį ketinama naudoti, būsena; praktinės galimybės suteikti kitą orlaivį, jei dėl nenumatytų aplinkybių negalima naudoti numatytojo orlaivio; finansinis pajėgumas pradėti skrydžius ir juos išlaikyti, net jei oro susisiekimo paslaugų paklausa yra labai maža; naujosios paslaugos integracija su jau teikiamomis oro susisiekimo paslaugomis; numatoma oro susisiekimo paslaugos įtaka įvairių kategorijų keleiviams).

6. GCAD gali paprašyti pareiškėjų pateikti papildomos informacijos, kuri yra reikalinga prašymo įvertinimui.

4 straipsnis

1. Maršrutams, kuriuose skrydžių laisvės neribojamos, paskyrimus suteikia Transporto ministerija pagal atitinkamo oro susisiekimo susitarimo nuostatas, prieš tai gavusi prašymą ir 3 straipsnyje nustatytą informaciją.

2. Konkurentų prašymus dėl maršruto, kuriame ribojamos skrydžių laisvės, nenaudojamų pajėgumų vertina GCAD remdamasi tokiais kriterijais:

a) oro susisiekimo paklausos tenkinimas (siūlomas oro susisiekimo paslaugų dažnumas ir keleivių vietų skaičius, tiesioginio arba netiesioginio susisiekimo paslaugos, skrydžių dienos, ir t. t.);

b) suteiktos garantijos teikti paslaugas bent jau dvejus metus;

c) siūloma paslaugų teikimo pradžios data ir trukmė;

d) keleivių galimybės naudotis siūlomomis paslaugomis ir jiems teikiama pagalba (bilietų pardavimo tinklas, internetu teikiamos paslaugos, ir t. t.);

e) tarifų politika, įskaitant bilietų kainas;

f) jei yra, siūlomų paslaugų integracija su esamu maršrutų tinklu;

g) orlaivio eksploatacinės charakteristikos aplinkosaugos požiūriu, įskaitant triukšmingumą.

3. Be to, gali būti atsižvelgiama į tai, kaip oro vežėjas moka Rumunijos oro uostų ir oro navigacijos paslaugų mokesčius.

5 straipsnis

1. Sprendimą dėl skyrimo teikti oro susisiekimo paslaugas maršrutais, kuriuose ribojamos skrydžių laisvės, Transporto ministerija priima per 60 dienų nuo 3 straipsnio 2 dalyje numatyto pranešimo paskelbimo.

2. Skrydžių laisvės suteikiamos neterminuotai.

3. Šio straipsnio 1 dalyje nustatytas sprendimas paskelbiamas Transporto ministerijos tinklavietėje, o GCAD perduoda jį visiems pareiškėjams raštu. Paskelbus sprendimą, Transporto ministerija paskiria atrinktąjį oro vežėją teikti oro susisiekimo paslaugas tuo maršrutu.

4. Oro vežėjui draudžiama perduoti kitam oro vežėjui gautas skrydžių laisves teikti oro susisiekimo paslaugas maršrutais, kuriems netaikomas Tarybos reglamentas (EEB) Nr. 2408/92.

5. Jei pagal 4 straipsnio 1 dalį arba 5 straipsnio 3 dalį Transporto ministerijos paskirtajam oro vežėjui atitinkamos licencijos oro susisiekimui vykdyti nesuteikia arba ją atšaukia ES nepriklausančios trečiosios valstybės kompetentinga valdžios institucija, oro vežėjas nedelsdamas raštu apie tai praneša Transporto ministerijai.

6 straipsnis

1. GCAD stebi, kaip Bendrijos oro vežėjas, paskirtas teikti oro susisiekimo paslaugas maršrutais, kuriuose ribojamos skrydžių laisvės, teikia paslaugas pagal pateiktą paraišką ir pagal 5 straipsnyje numatyto paskiriamojo sprendimo sąlygas.

2. Kiekvienas Bendrijos vežėjas turi teisę ginčyti skrydžių laisvių naudojimo efektyvumą maršrute, kuriame ribojamos skrydžių laisvės, ir prašyti skyrimo teikti oro susisiekimo paslaugas tuo maršrutu, pasiūlęs geresnes paslaugų teikimo sąlygas nei paskirtojo oro vežėjo sąlygos.

3. Šio straipsnio 2 dalyje nustatytais atvejais, GCAD pakartotinai įvertina pradinį paskyrimą. Pakartotinis įvertinimas nevykdomas penkerius metus nuo paskyrimo išdavimo arba nuo ankstesnio pakartotinio įvertinimo.

4. Paskirtajam oro vežėjui pranešama apie visus pakartotinio įvertinimo sprendimus. Sprendimas skelbiamas Transporto ministerijos tinklavietėje. Atliekant pakartotinį įvertinimą, laikomasi 3–5 straipsniuose nustatytos procedūros.

7 straipsnis

1. Transporto ministerija panaikina pagal 5 straipsnio 3 dalį suteiktą paskyrimą, jeigu:

a) oro vežėjas nepradėjo teikti oro susisiekimo paslaugų nustatytu maršrutu per šešis mėnesius nuo paskyrimo datos;

b) oro susisiekimo paslaugų teikimas nutraukiamas ir neatnaujinamas per šešis mėnesius, nebent paslaugų teikimas nutraukiamas dėl aplinkybių, kurių paskirtasis oro vežėjas pakeisti negali;

c) kitos valstybės kompetentinga valdžios institucija nesuteikė paskirtajam oro vežėjui atitinkamos licencijos oro susisiekimui vykdyti arba ją atšaukė;

d) oro vežėjas pranešė GCAD apie ketinimą nutraukti skrydžius atitinkamu maršrutu.

2. Be to, Transporto ministerija gali panaikinti paskyrimą, jeigu:

a) oro vežėjas nesilaiko duotų įsipareigojimų dėl skrydžių skaičiaus, keleivių vietų skaičiaus, tarifų ir bilietų platinimo, kurių pagrindu Transporto ministerija priėmė paskiriamąjį sprendimą;

b) oro vežėjas yra nuolat skolingas Rumunijos oro uostams arba oro navigacijos paslaugų teikėjams.

3. Apie ketinimą panaikinti paskyrimą tam tikram maršrutui ir tokio sprendimo priežastis GCAD raštu praneša atitinkamam oro vežėjui. Be to, toks pranešimas siunčiamas visiems Bendrijos oro vežėjams, kurie pagal 3 straipsnį kreipėsi paskyrimo teikti oro susisiekimo paslaugas aptariamais maršrutais; oro vežėjams leidžiama pareikšti pastabas ir komentarus.

4. Gavęs 3 dalyje numatytą pranešimą, paskirtasis Bendrijos oro vežėjas turi teisę per 15 dienų atsiųsti GCAD priežasčių, dėl kurių paskyrimas atšaukiamas, komentarus ir naujus įsipareigojimus, kurių jis pageidauja imtis teikdamas oro susisiekimo paslaugas aptariamu maršrutu.

5. Pasibaigus 4 dalyje nustatytam terminui, sprendimą dėl paskyrimo atšaukimo Transporto ministerija priima per 30 dienų. Jei paskyrimas panaikinamas, atitinkamas sprendimas įsigalioja per tris mėnesius po to, kai apie jį pranešama susijusiam oro vežėjui. Naujas paskyrimas suteikiamas, laikantis 3–5 straipsniuose nustatytos procedūros.

8 straipsnis

Jei dėl Transporto ministerijos sprendimo panaikinti paskyrimą arba neskirti Bendrijos oro vežėjo teikti oro susisiekimo paslaugų maršrutu, kuriam taikomas Rumunijos ir Europos Sąjungai nepriklausančios valstybės sudarytas oro susisiekimo susitarimas ir kuriam netaikomas Reglamentas (EEB) Nr. 2408/92, pateikiamas ieškinys, toks ieškinys nagrinėjamas pagal Administracinių ginčų nagrinėjimo įstatymą Nr. 554/2004 su pakeitimais.“